b'\n_START_ARTICLE_\nMestna ob\xc4\x8dina Slovenj Gradec\n_START_SECTION_\nNaselja v ob\xc4\x8dini\n_START_PARAGRAPH_\nBrda, Gmajna, Golavabuka, Gradi\xc5\xa1\xc4\x8de, Gra\xc5\xa1ka Gora, Legen, Mislinjska Dobrava, Pame\xc4\x8de, Podgorje, Radu\xc5\xa1e, Sele, Slovenj Gradec, Spodnji Razbor, Stari trg, \xc5\xa0martno pri Slovenj Gradcu, \xc5\xa0miklav\xc5\xbe, Toma\xc5\xa1ka vas, Troblje, Turi\xc5\xa1ka vas, Vodri\xc5\xbe, Vrhe, Zgornji Razbor\n_START_SECTION_\nLetali\xc5\xa1\xc4\x8de\n_START_PARAGRAPH_\nNahaja se v Mislinjski dolini, 3 kilometre jugovzhodno od mesta Slovenj Gradec in 20 kilometrov severozahodno od mesta Velenje._NEWLINE_Letali\xc5\xa1ka steza Aerodroma Slovenj Gradec se, obdana s \xc5\xa1irokimi travniki in gozdovi, razteza v Mislinjski Dobravi na levem bregu reke Mislinje. Letali\xc5\xa1\xc4\x8du delajo dru\xc5\xbebo posamezne kmetije sredi gozdov, v bli\xc5\xbeini pa je \xc5\xa1e ena znamenitost koro\xc5\xa1ke regije \xe2\x80\x93 Ur\xc5\xa1lja gora.\n_START_SECTION_\nKoro\xc5\xa1ki Aeroklub\n_START_PARAGRAPH_\nZa\xc4\x8detki aerokluba segajo v leto 1937, ko je bila na pobudo Ivana Miheva ustanovljena podru\xc5\xbenica aerokluba Maribor. Istega leta so pri\xc4\x8deli z gradnjo letala Zoegling, ki so ga zaradi pomanjkanja materialov, dokon\xc4\x8dali \xc5\xa1ele leta 1940. Ustanovna skup\xc5\xa1\xc4\x8dina je bila leta 1939._NEWLINE_Leta 1979 je bila  kon\xc4\x8dana nova asfaltirana vzletno-pristajalna steza dol\xc5\xbeine 1.200 m in \xc5\xa1irine 23 m, kar je tudi pogoj za razvoj aerokluba. Ta danes \xc5\xa1teje 60 \xc4\x8dlanov. Danes ima aeroklub 8 jadralnih letal in 2 motorni letali. Klub se financira z lastnimi prihodki, s turisti\xc4\x8dnim in poslovnim letenjem, \xc5\xa1olanjem pilotov, reklamnimi storitvami ter organizacijo prireditev in tekmovanj._NEWLINE_Pona\xc5\xa1a se z enim najredkej\xc5\xa1ih letal  na svetu znamke PO-2. Letalo, katerega obnova je trajala deset mesecev in stala 52.161,6 \xe2\x82\xac, je na ogled na letali\xc5\xa1\xc4\x8du Slovenj Gradec. Za njegovo obnovo je bilo porabljenih 2.500 ur. Po pritrditvi motorja bo mo\xc5\xbeno s tem letalom tudi poleteti.'